തൊടുപുഴയില് ഏഴര കിലോ കഞ്ചാവ് പിടിച്ചു തൊടുപുഴ: പോലീസ് നടത്തിയ റെയ്ഡില് ഏഴര കിലോ കഞ്ചാവും ഡിറ്റണേറ്ററുകളും ഉണക്ക ഇറച്ചിയും വാറ്റുപകരണങ്ങളും കണ്ടെത്തി. തെക്കുംഭാഗം പറയാനിക്കല് അനൂപ് കേശവന് 37 വാടകയ്ക്ക് താമസിക്കുന്ന അഞ്ചിരി കുട്ടപ്പന് കവലയിലെ വാടകവീട്ടില് നിന്നാണ് ഇന്നലെ വൈകുന്നേരം പോലീസ് നടത്തിയ റെയ്ഡില് ഇവ കണ്ടെത്തിയത്.അനൂപ് കഞ്ചാവ് മൊത്തക്കച്ചവടക്കാരനാണെന്നും ഇയാളെ പിടികൂടുന്നതിനായി ഉൗര്ജിത അന്വേഷണം ആരംഭിച്ചതായും പോലീസ് പറഞ്ഞു. രണ്ടുദിവസം മുന്പ് വാഹന പരിശോധനയ്ക്കിടെ മുട്ടം പെരുമറ്റം റോഡില് തമലങ്കര ഗേറ്റിനു സമീപത്തുനിന്നു രണ്ടുകിലോ കഞ്ചാവുമായി പാലാ സ്വദേശിയായ യുവാവ് പിടിയിലായിരുന്നു. ഇയാളെ ചോദ്യം ചെയ്തതില് നിന്നാണ് കഞ്ചാവിന്റെ മൊത്ത വിതരണക്കാരന് അനൂപാണെന്ന് വ്യക്തമായത്. ഇതേത്തുടര്ന്നു നടത്തിയ റെയ്ഡിലാണ് കഞ്ചാവുള്പ്പെടെയുള്ളവ കണ്ടെത്തിയത്. എന്നാല് പോലീസെത്തുന്പോഴേക്കും അനൂപ് മുങ്ങിയിരുന്നു. തുടര്ന്ന് വീടിന്റെ ഉടമസ്ഥനെ വിളിച്ചുവരുത്തി പോലീസ് അകത്ത് കയറുകയായിരുന്നു. രണ്ടുകിലോയുടെ നാല് പായ്ക്കറ്റുകളാക്കി ചാക്കില് കെട്ടിയ നിലയിലാണ് കഞ്ചാവ് സൂക്ഷിച്ചിരുന്നത്. ഇവിടെയുണ്ടായിരുന്ന ഒഴിഞ്ഞ ചാക്കുകളിലും കഞ്ചാവിന്റെ മണമുണ്ടായിരുന്നതായി പോലീസ് പറഞ്ഞു.എന്ഡിപിഎസ്,അബ്കാരി നിയമപ്രകാരവും ലൈസന്സില്ലാതെ സ്ഫോടക വസ്തുക്കള് സൂക്ഷിച്ചതിനും അനൂപിനെതിരേ കേസെടുത്തു. കണ്ടെത്തിയ ഉണക്ക ഇറച്ചി കാട്ടുമൃഗത്തിന്റേതാണോയെന്നു ലാബില് അയച്ച് പരിശോധന നടത്തും. തൊടുപുഴ സിഐ വി.സി. വിഷ്ണുകുമാറിന്റെ നേതൃത്വത്തില് എസ്.ഐമാരായ ബൈജു പി.ബാബു, കൃഷ്ണന് നായര്, എഎസ്ഐ മാരായ ഷംസുദീന്, ഹരീഷ്, ഉണ്ണികൃഷ്ണന് തുടങ്ങിയവരുടെ നേതൃത്വത്തിലായിരുന്നു പരിശോധന.